# ZÁPISNICA ZO ZASADNUTIA  VÝBORU SPS 20.11.2013, Martin

**Prítomní :** Bánovčin, Benedeková, Buchanec, Kovács, Kralinský, Kuchta, Podracká, Šagát, Šimovičová

**Ospravedlnení :** Bzdúch, Dluholucký, Hruškovič, Prcúchová

**Hostia:** Halamová,Chovancová, Kovaľ, Litavec

**Program**

1. Kontrola uznesení
2. Edukačný program podpory dojčenia na Slovensku (diskusia s pozvanými hosťami)
3. Zdravotný preukaz dieťaťa (Šimovičová)
4. Projekt „Učme deti zdravo piť“- dojčenská voda LUCKA (Eva Ďurecová)
5. X. slovenský pediatrický kongres (Kovács)
6. Návrh na kritériá pre udeľovanie finančných príspevkov SPS k účasti na odborných podujatiach a návrh finančných kritérií pri žiadostiach o finančnú podporu monografií (Kovács)
7. Stanovisko SLS k smernici SLK o sústavnom vzdelávaní (Šagát)
8. Rôzne

**Ad 1 Kontrola uznesení**

**1/3/2013** –stretnutie odborníkov na podporu dojčenia na Slovensku-dnes v programe rokovania

**2/3/2013** – ZPD –dnes v programe rokovania

**3/3/2013** - ZPD (Bánovčin )-pokračuje

**6/3/2013** – návrhy na finančnú podporu publikačnej aktivity a kongresovej účasti-dnes v programe rokovania

**7/3/2012** – nesplnené ( Sekcia preventívnej kardiológie )-Sagat

**Ad 2 Edukačný program podpory dojčenia na Slovensku**

Diskusia prizvaných odborníkov naviazala na tému diskutovanú na predchádzajúcom zasadnutí výboru ( Litavec ) .

Hlavný odborník MZ pre neonatológiu Zibolen ako aj predsedníčka Neonatologickej sekcie SPS Chovancová ocenili prácu o.z.Mamila, ale nesúhlasia s tým, aby členky tohto združenia edukovali na novorodeneckých oddeleniach dojčiace matky, ako aj nesúhlasia s tým, aby edukovali zdravotníckych pracovníkov. Členka Slovenského výboru pre UNICEF Haľamová (hlavná koordinátorka aktivít BFHI) upozornila ako viazne spolupráca MZSR a UNICEF. No vďaka edukačnej a organizátorskej aktivite UNICEFu sa výrazné zlepšilo percento dojčených deti. Uviedla, že v roku 2012 bolo v 6.mes.života dojčených 52% detí oproti 6%  v období pred rokom 1989. Upozornila, že 28.11.2012 za týmto účelom bude na MZSR stretnutie zástupcov Unicefu (riaditeľ Ing.Kaňa, Haľamová, Benedeková).  Výbor SPS navrhol aj účasť predsedu SPS Šagáta. Haľamová tiež nesúhlasí, aby členky o.z.Mamila vstupovali vo svojich edukačných aktivitách do nemocníc.

Kovács navrhol, aby edukačná činnosť podpory dojčenia bola certifikovanou pracovnou činnosťou – prerokovať na stretnutí na MZSR.

Bánovčin, ako hlavný odborník pre pediatriu, tiež navrhuje CPČ v dojčení pre edukujúce sestry a prizvať k jej tvorbe hlavného odborníka pre primárnu pediatriu Oleja. Prípravu akreditačného programu prevzal Šagát.

Ďalší diskutovaný problém vyplynul zo skutočnosti, že pribúdajú otázky ohľadom medikácie lieku Domperidonu, ktoré kladú mamičky pediatrom. Tento liek im odporúčajú laktačné poradkyne , aby sa im tvorilo mlieko a nevedia, či ho môžu užívať.

Členovia výboru ako aj prizvaní hostia sa po diskusii zhodli na závere, ktorý vyjadril Litavec:

 Aj keď niektoré zdroje pripúšťajú krátkodobé užívanie nízkej dávky domperidonu na zvýšenie tvorby materského mlieka, vzhľadom na údaje uvedené v príbalovom letáku a prebiehajúcej štúdii EMA, nie je možné v súčasnosti domperidon v uvedenej indikácii odporúčať. Ak by výsledky prebiehajúcich štúdii v budúcnosti podporili užívanie domperidonu ako galaktogoga, pravdepodobne by jeho indikovanie patrilo prísne do rúk neonatológa a pediatra. Pred ukončením výskumu je však nutne považovať odporúčanie domperidonu ako galaktogoga za neprípustné. A už vôbec nie je prijateľné, ak sa toto odporúčanie nachádza na stránke laického občianskeho združenia. Nehovoriac o tom, že tak vysokú dávku a dĺžku podávania, akú uvádzajú laktačné poradkyne na svojej webovej stránke, neuvádza žiadna dostupná štúdia.

**Ad 3 „učme deti zdravo piť“**

Zástupca výrobcu“ LUCKA“ predniesol informáciu o projekte. Upozornil, že pitie vody je prehlušované reklamou na menej vhodné tekutiny, je málo dostupného materiálu, ktorý by vhodným spôsobom propagoval pitie zdravej čistej vody.

Realizácia projektu: začiatok marec 2014

Vyjadrenie oponentov dokumentu ( prof.Kovács, doc.Kuchta )

Kovács - podporuje projekt, ale predkladaný dokument nepokladá za vhodný. Je zbytočne venovaný veľký priestor napr. pre bylinkové čaje, chronickej dehydratácii,  vzniku ekzému, „éčkam“, umelým sladidlám, stimulantom a pod., čo nevyjadruje podstatu projektu.

 Kuchta - podporuje projekt, ale je v ňom veľa odbočiek od hlavnej témy. Súhlasí s mnohými výhradami kolegu Kovácsa.

Záver:

Treba pripraviť 2 dokumenty: jeden pre lekárov, druhý pre rodičov.

Podkladom prvého odborného dokumentu bude článok prof. Kovácsa. Podkladom pre druhý dokument projektu budú otázky pre rodičov, ktoré spresnia iniciátorky projektu a na ktoré pripravia odpovede odborníci SPS (Furková, Kovács, Kuchta).

 Ďalšia príprava projektu bude na základe interakcie iniciátorov a odborníkov SPS, ktorí budú výbor SPS o priebehu informovať.

**Ad 4. X. pediatrický kongres**

Jubilejné pediatrické odborné podujatie, X. slovenský pediatrický kongres sa uskutočnil v dňoch 25. -  27. apríla 2013 v kongresových priestoroch Hotela Saffron v Bratislave.

Cieľom podujatia bolo predstaviť účastníkom novinky v odbore, odovzdať poznatky, informácie a skúsenosti, ktoré môžu využiť v bežnej praxi. S týmto zámerom boli prezentované príspevky odborníkov zo Slovenskej aj Českej republiky, z Nemecka, Maďarska a Ruskej federácie.

Podujatia sa zúčastnilo celkom 619 účastníkov, vrátane 137 aktívnych prednášajúcich. V 16 **odborných prednáškových blokoch** – (Gastroenterológia, Novinky v medicínskej technológii, Endokrinológia/Diabetológia, Sociálna pediatria, Očkovanie a verejné zdravie, Reumatológia, Nefrológia (2 bloky), Dedičné metabolické poruchy, Genetická diagnostika v pediatrickej praxi, Pneumoalergológia, Kardiovaskulárna prevencia v pediatrii, Neonatológia, Praktická pediatria a 2 bloky plenárnych prednášok) – bolo prezentovaných 94 príspevkov určených čo najširšiemu okruhu odborníkov v pediatrii - nemocničným pediatrom, detským lekárom primárnej starostlivosti, ambulantným špecialistom pre deti a dorast. V troch **posterových blokoch s diskusiou** prezentovali účastníci 50 príspevkov.

Súčasťou programu boli aj sympózia farmaceutických firiem. Odbornú časť podujatia sprevádzala výstava, ktorej sa zúčastnilo 47 vystavovateľov.

Na slávnostnom otvorení kongresu, ktoré sa konalo v činohre Slovenského národného divadla boli odovzdané ceny zaslúžilým a jubilujúcim členom Slovenskej pediatrickej spoločnosti. Prezident SPS odovzdal diplom Čestného člena spoločnosti osobnostiam českej pediatrie – profesorovi Jiřímu Zemanovi, profesorovi detského lekárstva, prednostovi Kliniky dětského a dorostového lékařství 1. LFUK v Prahe a docentovi Michalovi Hladíkovi, docentovi detského lekárstva, prednostovi Kliniky dětského lékařství FN v Ostrave

Po slávnostnom akte nasledovalo divadelné predstavenie súboru činohry SND „Tančiareň“ .

Spoločenský večer sa konal vo veľkej sále hotela „Saffron“ s účasťou hudobnej skupiny „Pressburger Klezmer Band“.

Organizačným zabezpečením kongresu bola poverená spoločnosť SOLEN, s. r. o., Lovinského 16, 811 04 Bratislava

Kongresový program doplnili dve **satelitné sympózia**:

* 2. slovenská konferencia zriedkavých chorôb (koordinátor prof. MUDr. László Kovács, DrSc, MPH) sa uskutočnilo dňa 24. apríla 2013 v poobedňajších hodinách v kongresových priestoroch Hotela Saffron v Bratislave pod odbornou garanciou II. detskej kliniky LF UK a DFNsP, Bratislava. Kongresu sa zúčastnilo celkom 128 účastníkov, vrátane 22 aktívnych prednášajúcich. Počas podujatia bolo prezentovaných 13 odborných prednášok a 9 posterových diskusií. Táto multidisciplinárna konferencia bola podporovaná európskym programom „Orphanet“.
* **II. sympózium o primárnych imunodeficienciách** pod záštitouDiagnostického a výskumného centra pre primárne imunodeficiencie nadácie Jeffrey Modella pri 1. DK LFUK a DFNsP a The J-Project, ECE IPI Center (koordinátor stretnutia doc. MUDr. Peter Čižnár, CSc.) sa konalo dňa **24. apríla 2013** (streda) od 8,50 do 13,30 hodín v posluchárni prof. MUDr. J. Brdlika (DFNsP Bratislava, Limbová 1, 833 40 Bratislava)

Ďalší kongres Slovenskej pediatrickej spoločnosti sa plánuje v Košiciach v roku 2015 pod taktovkou prof. MUDr. Ľudmily Podrackej, CSc., prezidentky kongresu

prof. MUDr. László Kovács, DrSc., MPH

prezident X. slovenského pediatrického kongresu

**Ad 5. Návrh na kritériá pre udeľovanie finančných príspevkov SPS k účasti na odborných podujatiach a návrh finančných kritérií pri žiadostiach o finančnú podporu monografií** predložil Kovács a po doplnení návrhov členov výboru sa tento bod programu presúva na budúce zasadnutie.

**Ad 6. Stanovisko SLS k smernici SLK o sústavnom vzdelávaní**

Šagát informoval o mimoriadnej porade SLS a SACCME 30.10.2013 a prijatom memorande, ktoré je prílohou zápisnice.

**Ad 7. Rôzne**

* Prim.Šoltésová z Popradu požiadala výbor o zhodnotenie činnosti MUDr.Rosipalovej a MUDr.Antalíkovej pri príležitosti ich životného jubilea. Výbor navrhol pre Rosipalovú udelenie bronzovej medaily odbornej spoločnosti a pre Antalíkovú blahoprajný list SPS ( pred 5 rokmi dostala BM ).Pripraví Benedeková. Ocenenia odovzdáme vo februári 2014 na “ Popradských lekárskych dňoch “.
* Kovács predložil návrh, aby sa budúce zasadnutie Európskej pediatrickej akadémie v r.2015 konalo na Slovensku. Zúčastňujú sa jej dr.Frecerová, dr.Prcúchová a prof.Kovács.
* Kovács upozornil na skutočnosť, že do programu viacerých pediatrických konferencií organizovaných Slovenskou pediatrickou spoločnosťou boli zaradené prednášky o homeopatikách (Konferencia 1. Detskej kliniky LFUK a DFNsP, konferencia Kliniky detí a dorastu JLFUK a FN Martin, konferencia Kliniky detí a dorastu FN Prešov). Navrhol, aby výbor SPS zaujal stanovisko k propagovaniu homeopatickej liečby na odborných akciách spoločnosti. Zároveň sa ospravedlnil Kuchtovi za chybné konštatovanie, že aj na pediatrickej konferencii, ktorú organizovala jeho klinika, bola tiež prednáška o homeopatikách.
* Žiadost GSK o zastrešenie SPS Modernej školy
očkovania - 3 semináre na jar 2014. Výbor poveril Kralinského dojednať podmienky a pripraviť podklady pre predsedu Šagáta.

 **Nové uznesenia :**

**1/4/2013** navrhnúť certifikovanú pracovnú činnosť pre sestry, ktoré vyučujú problematiku dojčenia a pripraviť akreditáciu pre tento program. K tvorbe CPČ prizvať dr. Oleja ( Šagát )

**2/4/2013** Výbor SPS,  v úzkej spolupráci predovšetkým s Neonatologickou sekciou SPS ( predsedníčka sekcie doc.Chovancová ) a SV  UNICEF ( hlavná koordinátorka iniciatívy BFH MUDr.Haľamová), predsedom  Národného výboru pre podporu dojčenia MUDr.Litavcom, hlavným odborníkom MZSR pre neonatológiu prof.Zibolenom, hlavným odborníkom pre pediatriu prof.Bánovčinom a hlavným odborníkom pre primárnu starostlivosť Mudr.Olejom,  skvalitní podporu dojčenia na Slovensku najmä vypracovaním programu edukácie zdravotníckych pracovníkov v nemocniciach a ambulanciách na pôde inštitúcií postgraduálneho vzdelávania zdravotníkov.

**3/4/2013** Vyvesiť na našej webovej stránke vyhlásenie výboru o lieku DOMPERIDON (Benedeková )

**4/4/2013** Podkladom pre projekt “ Učme deti zdravo piť “ bude slúžiť odborný článok prof.Kovácsa a ďalšia realizácia bude prebiehať na základe interakcie iniciátorok projektov a odborníkov SPS (Furková, Kovács, Kuchta ).

**5/4/2013** Výbor vzal na vedomie hodnotiacu správu prezidenta X.Slovenského pediatrického kongresu prof.Kovácsa a považuje kongres vo všetkých parametroch za úspešný.

**6/4/2013** Kritériá na podporu kongresovej účasti členov SPS a na podporu knižnej publikačnej aktivity – tento bod sa presúva na budúci výbor.

**7/4/2013** Výbor schválil, aby sa zasadnutie Európskej pediatrickej akadémie v roku 2015 konalo v Bratislave.

**8/7/2013** Výbor odsúhlasil finančnú podporu 1 500€ pre publikáciu Šašinka M.: Nefrológia a 1 500€ pre publ. Jeseňák M. a spol.: Recidivujúce infekcie dýchacích ciest a imunomodulácia u detí.

**9/7/2013** Výbor odsúhlasil definitívne znenie ZPD a poveril Šagáta, aby kompletný návrh odoslal na MZSR.

**10/7/2013** Výbor poveril Kralinského dojednať podmienky a pripraviť podklady pre predsedu Šagáta k žiadost GSK o zastrešenie SPS Modernej školy očkovania - 3 semináre na jar 2014.(Kralinský).

**11/7/2013** Na budúce zasadnutie výboru zaradiť ako bod programu diskusiu k propagovaniu homeopatickej liečby na odborných podujatiach SPS (Šagát).

Budúce zasadnutie výboru bude pravdepodobne 22.januára 2014 v Bratislave na pracovisku prof.Šagáta.

**Doc.MUDr.M.Benedeková, PhD Prof..MUDr.T. Šagát. CSc.**

Vedecká sekretárka SPS predseda SPS

Overil: Prof.MUDr.K.Kralinský, PhD.

Príloha.

*Memorandum*

*prijaté účastníkmi mimoriadnej porady zástupcov SLS a SACCME*

*adresované prezidentovi SLK*

Vážený pán prezident,

 ponuku participovať na práci Akreditačnej rady SLK, ako aj ponuku delegovať člena do poradného orgánu Rady komory považujeme za nemiestnu. Predstaviteľov významných zdravotníckych organizácií degraduje na členov poradného orgánu Rady komory.

 Nespochybňujeme právo SLK prijímať vnútorné smernice pre svojich členov, ale v prípade prenesenej kompetencie štátu na SLK (kontrola sústavného vzdelávania) to musí byť v súlade s platnými právnymi predpismi a zákonmi SR.

 Okrem nesúladu predmetnej Smernice SLK so Zákonom o poskytovateľoch č.578/2004, Nariadením vlády SR č. 296/2010, ako aj Vyhlášky MZ SR č. 366/2005 však považujeme za podstatne závažnejšiu skutočnosť, že túto Smernicu SLK prijala bez akejkoľvek konzultácie so Slovenskou lekárskou spoločnosťou, Slovenskou zdravotníckou univerzitou, Asociáciou lekárskych fakúlt a Asociáciou súkromných lekárov SR.

 V štatúte Akreditačnej rady SLK, schválenej Radou komory je jasne uvedené, že všetky rozhodnutia závisia od členov Rady komory, nemusíme si preto zakrývať, že sa bude jednať o poradný orgán tejto rady. Považujeme za dehonestujúce, aby bolo sústavné vzdelávanie lekárov v SR zabezpečované a kontrolované v tejto podobe.

 Vyzývame Vás, aby ste prehodnotili svoje stanovisko k predmetnej Smernici SLK, ako aj svoj vzťah k našim organizáciám. Záleží nám na tom, aby sústavné vzdelávanie naďalej pokračovalo na súčasnej vysokej úrovni, aby naši lekári nemali problémy s uznávaním kreditov, ktoré získajú na medzinárodných podujatiach a zároveň lekári, ktorí odchádzajú do zahraničia mali medzinárodne akceptované kredity v rámci sústavného vzdelávania.

 Žiadame Vás o rovnocenné a korektné vzťahy SLK so Slovenskou lekárskou spoločnosťou, z ktorých sme sa tešili v minulosti s Vašimi dávnejšími predchodcami.

 Keď ste nastupovali do funkcie prezidenta SLK, významnej stavovskej organizácie lekárov, hovorili ste o svojom predsavzatí, že chcete spájať lekársky stav. Teraz máte možnosť toto predsavzatie napĺňať v praxi.

 Štatutárni predstavitelia SLS a SACCME

 účastníci Mimoriadnej porady

Dňa 30.10.2013, Kongresová sála MZ SR, Bratislava